**MĂRŞĂLUIND... IUBIREA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MĂRŞĂLUIND... IUBIREA

Mărşăluind, mi-a risipit oştirea.

Cotropitoare, dulce şi amară.

În suflet, a intrat deodat' iubirea

Şi timpul mi-e licenţă literară.

Robit, am încetat să mai alerg.

S-a micşorat fantastic universul.

Liniile vieţii către "noi" converg

Şi eu sunt cel ce îţi alege versul.

De ce am acceptat să fiu învins?

Mi-e greu să spun, mi-e greu să înţeleg.

În jocul ielelor am fost cuprins.

Robit, am încetat să mai alerg.

Cu ochi adânci şi verzi, şi temători

Mi-ai fluturat prin preajmă, nemurirea.

Noi doi putem să fim nemuritori.

Mărşăluind, mi-ai risipit oştirea!